和陳奉御游梁山
作者：釋德洪
朝代：宋

paragraphs: 公詩自雄放，故我甘雌伏。
韻高霜月苦，洗盡瘴霧毒。
游絲映明窗，小字爲公錄。
便覺春爭妍，勝氣增林麓。
永懷矍鑠翁，論兵到精熟。
子陽井底蛙，提耳論禍福。
歸來得真主，簡易心屈服。
才高犯衆忌，薏苡致謗讟。
梁生付一笑，何必較直曲。
山僧亦何知，魚鼓聽齋粥。
陳侯金閨彦，論清如屑玉。
南游興未已，甚欲乘桴木。
湘西獨何幸，旌旆先見辱。
松間偶相值，論交一言足。
雲山久乾沒，賴此佳句贖。